**Strategické priority HKVS 2015 – 2018**

*Strategický plán HKVS*

**Predslov hlavného kapitána HKVS**

*Ahoj bratia v skautingu,*

*Hlavný kapitanát na základe analýzy súčasnej situácie vypracoval niekoľko bodov, ktoré by mohli prispieť k dlhodobej udržateľnosti a rozvoju vodnej špecializácie v SLSK. Berte tento dokument prosím ako snahu dielčej zložky organizácie vyhodnotiť svoj status quo a navrhnúť pred sebou samými isté kroky, ktoré na tomto malom poli považujeme za prospešné k rastu nielen svojmu ale skrze seba i rastu organizácie ako celku. V texte sa samozrejme vyskytujú slová príznačné pre vodáctvo, ale v podstate nejde o nič iné ako o analýzu a kroky porovnateľné s analýzou fungovania skautskej oblasti. Vodný skauting vnímame ako jeden z pilierov organizácie, ktorý má svoje nástroje na rozvoj a vrámci plánu na nasledujúce tri roky by sme (aj v sebazáchovnom zmysle) my kapitáni a vedúci vodáckych oddielov radi tieto nástroje využili a pomohli tak sebe i svojej Alma Mater.*

*Ondrej Odokienko - Trysko*

 *Hlavný kapitán HKVS*

**Analýza východiskovej situácie:**

- vodní skauti v SLSK majú 50% dospelých činovníkov extrémne zaťažených prácou okrem miestnej aj na národnej úrovni

- dobrovoľníci pracujúci na národnej úrovni sú preťažení a nenahraditeľní, v rôznych funkčných obdobiach sa okrem toho striedajú iba minimálne

- aktivity vodných skautov: vzdelávanie, program, zahraničie si podľa všeobecnej zhody K+V vyžadujú existenciu národnej úrovne (HKVS), ktorá tieto aktivity koordinuje a prispieva tak k ich udržiavaniu a rozvoju skautskej vodnej špecializácie

- vodní skauti nemajú oficiálne metodické podklady a príručky pre prácu s vodným programom v modernom výchovnom a vzdelávacom prostredí

- vo väčšine súčasných centier v SLSK vodní skauti nemajú vyhovujúce priestory na skladovanie a opravu lodí a vodácku klubovňovú činnosť

- vzdelávací tím vodných skautov (NAVS) zvláda vlastnými silami pokryť iba časť potrieb vodáckeho vzdelávania (kormidelník, dôstojník, kapitán, modulové kurzy) a prestávky medzi vzdelávacími modulmi sú často zapríčinené vyčerpaním tímu, nie slabým dopytom.

Z tejto analýzy HKVS predstavil Zrazu K+V nasledovné strategické priority na obdobie 2015-2018:

**STRATEGICKÉ PRIORITY HKVS V OBDOBÍ 2015-2018**

**1. V oblasti rozvoja členskej základne SLSK**

- rozbehnutie 4 nových vodáckych oddielov v 2 nových lokalitách, z toho 2 vlčiacke a 2 skautské oddiely *(Predbežne vytipované lokality so záujmom o vodný program sú: Senica, Piešťany, Nitra, Ružomberok, Trstená, Zvolen, Prešov, Bratislava, Senec, Žilina, Kežmarok, Vrútky)*

- rast členskej základne do roku 2018 o 40 nových členov

- materiálne vybavenie 5 nezávislých centier/lodeníc pre potreby miestnych vodáckych oddielov/prístavov *(viaczdrojové financovanie, nadnárodné projekty Sea Scout Startup)*

- vytvorenie a dlhodobé udržanie 5 samostatných vodno-skautských centier v SLSK - prístavov alebo oddielov *(s cieľom vytvoriť dlhodobo udržateľný systém fungovania vodných skautov v SLSK na takých kvantitatívnych a kvalitatívnych princípoch akými je podmienené fungovanie skautskej oblasti)*

- vznikom nových oddielov rozšíriť existujúci hlavný orgán vodných skautov (K+V) o 4 nových členov - vedúcich týchto nových oddielov *(vytvorenie početnejšieho orgánu K+V s väčšími možnosťami výberu výkonných dobrovoľníkov pre HKVS)*

- ku koncu trojročného obdobia zrevidovať poslanie a úlohy členov HKVS tak, aby boli funkcie reálne zodpovedajúce potrebám a obsaditeľné ktorýmkoľvek členom K+V

- zamestnanie tajomníka HKVS na ústredí, ktorý/ktorá bude riešiť najnáročnejšie časti agendy členov HKVS vrátane menežovania medzinárodných vodáckych projektov a odľahčí ich dobrovoľnícke pôsobenie v prospech organizácie *(financovanie postu bude podmienené realizáciou dlhodobých medzinárodných vodáckych projektov)*

- intenzívna integrácia vodných skautov vrámci materskej organizácie (zladenie funkčného obdobia kapitanátu so snemom s dvojročným funkčným obdobím, aktívna spolupráca členov HKVS na činnosti ostatných rád, kruhov a tímov)

**2. V oblasti vzdelávania**

- vzdelanie minimálne 4 nových kapitánov, 4 nových dôstojníkov a 8 nových kormidelníkov pre potreby nových vodáckych oddielov,

- strategická spolupráca vodnoskautských vzdelávateľov s existujúcimi lesnými školami a vzdelávacími tímami na vytvorení integrovanej ponuky doplnkových kurzov priamo vrámci bežiacich kurzov a lesných škôl

**3. V oblasti zahraničia**

- užšia spolupráca so silnejším partnerom pri medzinárodných projektoch *(využitie ponuky českého HKVS, poľských Harcerov a Maďarských vodákov)*

- vypracovať ponuku organizovania EUROSEA v roku 2018 na Slovensku *(prezentovanie Slovenského skautingu cez vodácke projekty pred skautskou Európou v spolupráci so ZSMN)*

- zorganizovanie AQUA 2015 ako národnej akcie vodných skautov s medzinárodnou účasťou organizovanej na báze K+V (čiže priamo vedúcimi jednotlivých vodáckych oddielov na rozloženie administratívnej záťaže)

- prehodnotenie trojročnej periodicity AQUA po zrealizovaní 7. ročníka na dvojročnú *(väčšia kontinuita na seba nadväzujúcich dlhodobých projektov, väčšia "pamäť" tímu a tradičných účastníkov, efektívne odovzdávanie know-how bývalého tímu budúcemu)*

**4. V oblasti programu**

- užšie prepojenie tradičných aktivít s obdobnými aktivitami prirodzených strategických partnerov ( ZSMN, české HKVS, Slovenský Zväz Jachtingu, Rio Granus, Klub Váh) a využitie akcií nimi organizovaných na odľahčenie administratívnej a organizačnej záťaže aktívnych vedúcich oddielov

- väčšia integrácia slovenských vodno-skautských oddielov medzi sebou s cieľom vzájomnej motivácie a podpory súdržnosti, návrat k tradičným akciám: spoločné Zamykanie a Odomykanie (zaradenie aspoň 2 tradičných vodáckych akcií s celoslovenskou vodáckou účasťou do kalendára každého vodáckeho oddielu)

- zavedenie systému kvality vodáckych oddielov a posádok (kritériá nastaviť podľa strategických priorít)

- vypracovanie a schválenie kompetenčného modelu špecializovaného napredovania v SLSK pre vodných skautov

- vydanie príručky špecializovaného napredovania a e-learningových materiálov pre vodných skautov,

- vydanie metodických materiálov pre vedúcich vodáckych oddielov

- zorganizovanie implementačného kurzu pre využívanie týchto podporných materiálov v domácich oddieloch

**5. V oblasti PR**

- rozbehnutie a udržanie kvalitných podporných internetových propagačných nástrojov: www.aqua.sk, FB stránky, stabilné promo akcie

- vytvorenie viac-jazyčných promo materiálov o možnostiach programu, vzdelávania a najzaujímavejších medzinárodných produktoch vodných skautov v SLSK

- spolupráca so zahraničnými partnermi na šírení týchto promo materiálov

*Schválené Zrazom K+V, 19.2.2015*